**Otto Warmbier** (1994 Cincinnati, Ohio – 19. kesäkuuta 2017 Cincinnati, Ohio) oli yhdysvaltalainen opiskelija, jonka pidätys, vankeus ja kuolemaan johtanut vammautuminen Pohjois-Koreassa johti kansainväliseen kiistaan. Warmbier oli kotoisin Wyomingin kaupungista Ohion osavaltiosta.

Tausta
------

Warmbier valmistui Wyoming High Schoolista vuonna 2013 ja pääsi stipendillä Virginian yliopistoon, jossa hän opiskeli talous- ja kauppatieteitä. Hän liittyi Theta Chi -veljeskuntaan.

Pidätys, vankeus ja kuolema
---------------------------

Warmbier osallistui vuodenvaihteessa 2015–2016 Young Pioneer Tours -matkatoimiston järjestämälle viisipäiväiselle ryhmämatkalle Pohjois-Koreaan. Matkan viimeisenä päivänä 2. tammikuuta 2016 ryhmä oli Sunanin kansainvälisellä lentoasemalla Pjongjangissa aikomuksenaan ottaa lento Kiinaan, mutta Warmbier pidätettiin lentoasemalla. Pohjois-Korea ilmoitti pidätyksestä vasta kolme viikkoa myöhemmin ja ilmoitti syyksi "vihamielisen teon" valtiota vastaan. Helmikuussa 2016 Pohjois-Korean uutistoimisto KCNA julkaisi videon, jossa Warmbier tunnusti yrittäneensä varastaa hotellista propagandajulisteen. Oikeudenkäynnissä 16. maaliskuuta 2016 Warmbier luonnehti tekoa elämänsä pahimmaksi virheeksi. Hänet todettiin syylliseksi ja tuomittiin 15 vuodeksi pakkotyöhön. Todistusaineistona käytettiin valvontakameran nauhaa, jossa Pohjois-Korean mukaan esiintyi Warmbier varastamassa julistetta. Warmbierin tunnustuksen mukaan häntä olivat kannustaneet rikokseen metodistinen kirkko (Friendship United Methodist Church), Virginian yliopistossa toimiva salaseura Z Society ja CIA. Z Society kertoi, ettei Warmbierillä ollut yhteyksiä siihen. Lisäksi Warmbier ei ollut metodisti vaan juutalainen, mikä alun perin salattiin, koska Pohjois-Koreaa ei haluttu nolata kesken sen kanssa käytävien neuvottelujen.

Yhdysvaltain edustaja Joseph Y. Yun päästettiin kahden lääkärin kanssa tapaamaan Warmbieriä Pjongjangiin 12. kesäkuuta 2017. Kävi ilmi, että Warmbier oli joutunut vegetatiiviseen tilaan. Warmbier evakuoitiin lennolla Cincinnatiin ja kuljetettiin Cincinnatin yliopiston Medical Centeriin hoitoon 13. kesäkuuta 2017. Pohjois-Korean mukaan vegetatiivinen tila oli jatkunut 17 kuukauden ajan. Warmbier kuoli Cincinnatin yliopiston Medical Centerissä 22-vuotiaana 19. kesäkuuta 2017. Cincinnatissa Warmbierilla todettiin laaja kudostuho kaikilla aivoalueilla. Hänen kuolinsyykseen todettiin tuntemattomasta syystä johtunut aivojen pitkittynyt hapen- ja verenpuute. Vegetatiivinen tila oli alkanut mahdollisesti viikkojen sisällä Warmbierin tuomitsemisesta. Pohjois-Korea väitti Warmbierin tilan johtuneen botulismista.

Seuraukset
----------

Young Pioneer Tours -matkatoimistoa kritisoitiin muun muassa sen matkoilla vallinneesta alkoholinkäyttökulttuurista. Warmbierin kuoleman johdosta matkatoimisto lopetti Pohjois-Korean-matkojen myynnin Yhdysvaltain kansalaisille. Yhdysvaltain ulkoministeriö lisäsi matkustustiedotteeseensa kehotuksen olla matkustamatta Pohjois-Koreaan pidätyksen ja pitkäaikaisen vangitsemisen vakavan uhan johdosta. Myös muita yhdysvaltalaisia oli joutunut Pohjois-Koreassa pidätetyiksi aiemmin.

Warmbier joutui vanhempiensa ja presidentti Donald Trumpin mukaan kidutuksen uhriksi Pohjois-Koreassa ollessaan. Ilmeisiä merkkejä kidutuksesta ei kuitenkaan todettu. Pohjois-Korean uutistoimisto KCNA väitti Pohjois-Korean valtion olleen tapauksessa suurin uhri. Pohjois-Korean ja Yhdysvaltain suhteet heikkenivät muutenkin Pohjois-Korean kriisissä 2017–2018. Pohjois-Korea väitti Trumpin jopa julistaneen sille sodan, minkä Yhdysvallat kiisti. Keskellä Trumpin ja Pohjois-Korean välistä sanasotaa Warmbierin vanhemmat esiintyivät Fox Newsin *Fox & Friends* -ohjelmassa. Warmbierin vanhempien haastattelun tiimoilta Trump toisti Twitterissä kantansa, että Warmbier oli kidutuksen uhri. Tammikuussa 2018 Trump kutsui Warmbierin vanhemmat Kansakunnan tila -puheeseensa. Pohjois-Korean ja Yhdysvaltain huippukokouksessa 2018 Singaporessa Trump puhui myönteiseen sävyyn Kim Jong-unista ja luonnehti tätä ystäväkseen. Häntä kritisoitiin muun muassa muistuttamalla Warmbierin tapauksesta. Trump ja Kim Jong-un tapasivat maiden välisten suhteiden parannuttua myös Pohjois-Korean ja Yhdysvaltain huippukokouksessa 2019 Hanoissa eikä Trump enää vedonnut Warmbierin tapaukseen.

Yhdysvalloissa liittovaltion tuomari myönsi Warmbierin vanhemmille 500 miljoonan dollarin korvaukset ja katsoi Pohjois-Korean olleen vastuussa kuolemasta.

Toimittaja, kirjailija Doug Bock Clark perehtyi Warmbierin tapaukseen ja väitti heinäkuussa 2018 vegetatiivisen tilan johtuneen itsemurhayrityksestä.

Lähteet
-------

1. 1 2 3 4 5  Timeline of Otto Warmbier's saga in North Korea ABC News 20.6.2017, viitattu 4.1.2024 (englanniksi)
2. 1 2 3  What happened to US citizens like Otto Warmbier detained in North Korea BBC 18.7.2023, viitattu 4.1.2024 (englanniksi)
3. 1 2 3  Rory Tingle, Otto Warmbier's brain damage that led to his death was caused by a SUICIDE ATTEMPT rather than torture by North Korean prison guards, report claims Daily Mail 25.7.2018, viitattu 4.1.2024 (englanniksi)
4. 1 2  Marcus Noland, Otto Warmbier, 1994-2017 Peterson Institute for International Economics 20.6.2017, viitattu 4.1.2024 (englanniksi)
5. ↑  Dana Branham, Mariel Padilla, Hannah K. Sparling, Wyoming remembers Otto Warmbier, 'one of our sons.' Cincinnati Enquirer 22.6.2017, viitattu 4.1.2024 (englanniksi)
6. 1 2  Paul LeBlanc, Who was Otto Warmbier? CNN 29.4.2019, viitattu 4.1.2024 (englanniksi)
7. 1 2 3 4 5  Joshua Berlinger, Zahra Ullah, Steve George, Is North Korea’s tourism industry luring Americans into a trap? CNN 20.6.2017, viitattu 4.1.2024 (englanniksi)
8. ↑  Virginia secret societies and North Korea Jarrett House North 1.3.2016, viitattu 4.1.2024 (englanniksi)
9. ↑  Otto Warmbier’s family hid his Jewishness to aid negotiations with North Korea Jewish Telegraphic Agency, viitattu 4.1.2024 (englanniksi)
10. 1 2  ‘No signs of torture’ in death of Otto Warmbier Al-Jazeera 28.9.2017, viitattu 4.1.2024 (englanniksi)
11. 1 2 3 4  Bill Chappell, Laurel Wamsley, Otto Warmbier's Parents Dispute Trump's Seeming Absolution Of Kim Jong Un NPR 1.3.2019, viitattu 4.1.2024 (englanniksi)
12. ↑  Amy Martyn, Booze, bribes and propaganda: The company that promises 'safe' travel in North Korea Consumer Affairs 19.6.2017, viitattu 4.1.2024 (englanniksi)
13. ↑  Parents say Otto Warmbier was "jerking violently" upon return from N. Korea CBS News 26.9.2017, viitattu 4.1.2024 (englanniksi)